Tiener moet $36 miljoen opdok ná brandFoto: Inciweb via AP ŉ Tiener wat vuurwerk aan die brand gesteek en in ŉ dorre canyon naby Oregon in die VSA gegooi het, is beveel om $36 miljoen in skadevergoeding te betaal. Die vuurwerk het in September verlede jaar ŉ verwoestende veldbrand tot gevolg gehad wat die Columbiarivier-canyon verswelg het. Regter John Olson het in sy uitspraak wat vroeër vandeesweek bekend gemaak is, erken dit is onmoontlik dat die 15-jarige die volle bedrag sal kan betaal. Die tienerseun het in Februarie skuld beken op verskeie aanklagte wat met die verwoestende brand verband hou. Hy het ŉ opgeskorte vonnis van vyf jaar ontvang en is tot 1 920 uur gemeenskapsdiens gevonnis. Hy is ook beveel om briewe te skryf aan 152 mense en om verskoning te vra nadat hulle weens die brand op ŉ staproete vasgevang was. Foto: AP Photo/Gillian Flaccus Die tiener se regsverteenwoordiger het aangevoer die skadevergoeding is ŉ “wrede en ongewone straf”. Volgens die regter het die tiener egter sekere opsies om die skadevergoeding af te betaal. Olson het gesê die hof kan ŉ toesighoudende gesag magtig om ŉ betaalplan te skep. Dit is ook moontlik dat die tiener vir slegs 10 jaar terugbetalings hoef te maak indien hy voldoen aan die vereistes van sy vonnis en die betaalplan, asook geen ander oortredings begaan nie. Die brand wat op 2 September uitgebreek het, het reuseskade aangerig en amper 20 000 ha verswelg. Die brand het bekende landbakens bedreig, honderde mense gedwing om hul huise te ontruim, hoofweë dae lank gesluit en talle huise in puin gelê. Die brand het twee maande lank gewoed. Die tiener se identiteit word beskerm.